Кулӧмдін район

Кулӧмдін район () — веськӧтлан юкӧт Коми Республикаын; республикалӧн 15 районісь ӧтік.
Веськӧтлан шӧриныс – Кулӧмдін посадын. Кулӧмдінсянь Сыктывкарӧдз 189 км ылына.
Районыс аркмӧтӧм 1929' июль 15' лунӧ. 
География.
Кулӧмдін районыс 26,2 сюрс км² ыжда. Куйлӧ Коми Республика лунвылын. Межаасьӧ Уква кар кытшкӧт да Сӧснагорт районкӧт ойвылын, Мылдін районкӧт асыввылын, Перем ладоркӧт и Коми кытшыскӧт лунвылын да Кӧрткерӧс районкӧт рытвылын. 
Мувевдӧрыс – мыссэза волькытін, кӧдӧ торйӧтӧны юэз. 
Медыджыт ю Кулӧмдін районас – Эжва, кӧда дорын сулалӧ ачыс Кулӧмдіныс да районісь мӧдік гырисьжык посаддэз. Район кузя котӧртӧны и Эжвалӧн вожжес: Войвыв Кӧтйӧм, Лунвыв Мылва, Нем, Вӧль да мӧдік юэз.
Климат районас шӧркодя континентвывся. Январ коста шӧрӧт шонтӧгыс –15,5 °С, июль коста +16 °С.
Колана шедтассэз: строитчан материаллэз (сы лыдын мраморвевья доломиттэз да строматолитвевья извесняккез), торф, мусир, унаазота геливевья газзэз, мурӧма шом, алмаззэз, зарни. Тиман да Пузла гӧгӧрын куйлӧны бур бокситтэз, кӧднаын уна сёйму да етша кӧрт. 
История.
Медодзза морт Кулӧмдін ладорӧ локтӧма эшӧ мезолит кадӧ, 8–10 сюрс годӧн миян луннэзся одзжык. Районісь адззалӧмась археология сьӧрті уна казьмӧтан из эпохасянь шӧрӧт веккезӧдз. Ны коласын оланіннэз, шойнаэз, юрбытаніннэз. 
Татісь грезддэз (деревняэз) йылісь медодз казьтывсьӧ Яренск уезд гижӧтан небӧгын (ХVІІ век). Сія жӧ векся мӧд джынас, отирыс татӧн унажык лоӧма да, аркмис торья волось, кӧдалӧн шӧрин лоис Кулӧмдін погостын. 
XVIII векӧ татісь муэз вылӧ пондіс буржыка видзӧны роч кан (государство). Екатерина II, медбы лӧсьӧтны ва туй Чочком да Каспи саридззез коласын, шуис ӧтлаӧтны Волгасӧ Вынва бассейнкӧт. Эта понда 1776-сянь 1822 годӧдз татӧн гарйисӧ канал (Ойвыв Кать канал). Каналыс уджаліс сэсся 1822-сянь 1848 воӧдз, но и сы бӧрын, кӧр сійӧ кан нимянь пӧдналісӧ, крессяна да купеччез кыскывлісӧ сы кузя товаррез. Ӧні эшӧ кӧркӧся канал доррезын тыдалӧны киссьӧм шлюззэз.
XIX пом кежӧ Кулӧмдін буракодь ни быдмӧма да лоӧм веськӧтлӧмын, кӧзяйствоын да культураын тыдалана шӧрин туйӧ. Сы ладорын осьтӧмась велӧтаніннэз: Кулӧмдінӧ – училищё (1843), Немдінӧ – школа (1860), Помӧсдінӧ – бӧра училищё (1861). 1890 воын Кулӧмдінас лӧсьӧтӧмась медодзза больнича, а 1899 воын и медодзза библиотека. XIX век мӧд джынын архитекторрез А.Иваницкӧй да В.Шильдкнехт проекттэз сьӧрті Ульянаас вильмӧтӧмась Стречалун нима Степан монастырлісь керкуэз. Важ висьттэз сьӧрті монастырсӧ лӧсьӧтӧма эшӧ вежа Степан XIV векын. Этія монастырыс дыр кад сьӧрна вӧлӧма вичкуся шӧринӧн Коми муын. 
Кан нимсянь Кулӧмдін район вӧлі осьтӧма 1929 годӧ июль 15 лунӧ. Сэк ВЦИК и лэдзӧма постановленнё виль веськӧтлан юкӧт аркмӧтӧм йылісь. 
Отир.
Оліссез Кулӧмдін районас 30,7 сюрс морт. Олӧны унажыкыс комиэз (70%) да роччез (20%).
Веськӧтлӧм.
Район вылын юралісьыс Каплин Сергей Петрович (2007 мартсянь). Веськӧтланыс: 168060, Кулӧмдін район, Кулӧмдін посад, Сӧвет туй, 37. Факсыс (82137) 946-91. Районісь сӧветын медыджыт – Кондрашкин Александр Николаевич.
Янсалӧм.
Кулӧмдін район янсӧтчӧ 22 посадму вылӧ.
Оланіннэз.
Кулӧмдін районын 63 оланін: 16 посад, 22 посёлок да 25 грезд.
Экономика.
Кулӧмдін районын ӧні осьтӧмӧсь 300-ся унажык уджаин. Нысся эмӧсь ас вылӧ уджаліссез 375-а. 25% отирыс ноксьӧны промышленносьын, 6,6% му-видз уджалӧмын да 33% вузасьӧмын.
Му-видз уджалӧм районас видзӧны нёль СПК («Пожӧг», «Помӧсдін», «Руч2», «Пожӧг-3К»), крессяна-фермеррезлӧн 28 кӧзяйство, кык ООО («Кулӧмдінса МТС», «Кулӧмдінса ПМК»). Этася отирыс видзӧны 11256 ас кӧзяйство. Во сьӧрна шӧркодяс му-видз уджаиннэз лэдзӧны продукция 80 млн. шайт дон. 
Му-видз угоддёэз быдсӧн районас 15,9 сюрс га, куимӧт тор ныись – гӧран муэз. Пода видзӧмын продуктаэз лэдзӧмыс лоӧ, лыддьыны кӧ ловья сьӧкта сьӧрті, 115 т., 1,3 сюрс т. йӧв, 1,5 т. чери.
Промышленносьын шӧркодяс во сьӧрна лэдзӧны товарресӧ 1 млрд. шайт дона. 
Ыджыт пай район кӧзяйствоӧ пуктӧ вӧрлэдзӧм. Быд во заптӧны 1 млн. кубометрася унажык пу, лэдзӧны 60 сюрс кубометра пиломатериаллэз. Ӧні районас мӧдӧны лӧсьӧтны пу керӧтан завод (ООО «ЦентроВудКом»), кӧдалӧн этшыс лоас 750 сюрс кубометра мымда дась лэдзӧмыс.
Автотуйезлӧн ӧтласа кузя 900 км, куимӧт тор ныись чорыт вевттьӧсаӧсь. 
Телефон пыр йитчыны ӧні позьӧ кокнита. Эм сівывся оптик визь Сыктывкар–Кулӧмдін, 10 оланінын лӧсьӧтӧмӧсь лыдпасвывся станцияэз, быд оланінӧ сувтӧтӧмӧсь ӧтласа таксофоннэз. Мобильниккез пыр йитчӧм видзӧны операторрез: «МТС», «Мегафон», «Теле2», «Билайн».
Культура.
Кулӧмдін районын петӧ коми кыв вылын газета «Парма гор». Эм литература сьӧрті клуб «Эжва». Кулӧмдінісь библиотекаын быд во чулӧтӧны Тима Веньлӧ сиӧм лыддьӧтӧммез.
Кулӧмдін район ошшасьӧ аслас коми гижиссезӧн:
Районын чулӧтӧны быдвося гажжез: